钦定古今图书集成/理学汇编/经籍典/第037卷 > 《獭皮书袋赋》王起
## 钦定古今图书集成/理学汇编/经籍典/第037卷 > 《獭皮书袋赋》王起

懿彼元獭，生于水乡。始杀身于河涘，卒成器于书囊。
仍彼残文，不假乎雕刻；裁以新制，自合乎圆方。既出
纳而斯取，亦扃𫔎而有常。想夫下泉委质，上天致祭。
紫府咸萃，丹诚若契。宜介福以全生，奚徼祸而致毙？
苟利人以获助，甘成器于此际。则有攻皮之工，尝巧
于中。遗文勿剪，轻缕潜通。圆其盖则合而能固，柔其
“质则用之不穷。”谢《水府》之至乐，入书林而见崇。外也
蒙茸，毛有所傅；中也骈坒，书有所聚。韬蔚矣之文章，
秘焕乎之词赋。弥缝则密，岂亡三箧之书；周旋必复，
且涉九衢之路。若乃青简叠至，尺素交驰。藏筐箧而
不可，寘怀袖以攸宜。必资之以善闭，克守之而不遗。
虽纳以鱼笺，乍似噬鲂之日；而临乎墨沼，宁同赴汨
之时，动必依人，静而挂壁，满贮攸戒，缄縢受益。其来
也江海至深，其洁也波澜所涤。掩青囊之贮卷，异豹
文之成舄。既翰墨之居珍，幸提携而无斁。